শিক্ষার্থীদের আন্দোলনের বিষয়টিকে সরকারের দায়িত্বশীল অনেকেই বিরোধী পক্ষের রাজনীতির সঙ্গে মেলাতে চাইছেন। এক্ষেত্রেও তারা ভুল করছেন। কয়েকদিন ধরে যে বিক্ষোভ শিক্ষার্থীরা করছে এটাকে শুধু বিক্ষোভ হিসেবে দেখলে চলবে না। এর সঙ্গে সারাদেশের মানুষের ক্ষোভ মিশে আছে। মানুষের কষ্ট হচ্ছে, তবুও মানুষ চলমান আন্দোলনে সমর্থন জানিয়েছে। এর যৌক্তিকতা আছে। কারণ মানুষের পিঠ দেয়ালে ঠেকে গেছে স্বেচ্ছাচারিতার কারণে। সরকার ও সরকারের কর্তৃপক্ষের বিষয়গুলো এবার সেভাবেই আমলে নেওয়া উচিত। পরিবহন মালিক-শ্রমিক জোট যাতে ভিন্ন কৌশল অবলম্বন করতে না পারে সেদিকে সরকারের সতর্ক নজর রাখা উচিত। শিক্ষার্থীরা ধর্মঘট ডাকেনি, তারা অনিয়মের বিরুদ্ধে দাঁড়িয়েছে। মনে রাখা উচিত, চলমান আন্দোলনের দাবি অত্যন্ত মানবিক। আরও একটি বিষয় মনে রাখা দরকার, পরিবহন সংশ্নিষ্টরা সরকারের সিদ্ধান্তের বিরুদ্ধেও অতীতে আন্দোলন করেছে। তবে আমরা আশায় বুক বাঁধি। আমাদের সন্তানরা আমাদের হারতে দেবে না। তারাই আমাদের ভবিষ্যৎ। তারা যে কোনো ষড়যন্ত্র রুখে দেবে। তারাই আমাদের কাঙ্ক্ষিত দেশ গড়বে। তারাই আমাদের পৌঁছে দেবে গন্তব্যে। তাদের উদ্দেশে বলব, এখন তোমরা শ্রেণিকক্ষে ফিরে যাও। তোমরা তোমাদের সব বার্তা দিয়ে দিয়েছ। এবার সরকারের দায়িত্ব জনদাবি আমলে নিয়ে বাস্তবায়নে কার্যকর ব্যবস্থা নেওয়া।